**DĖL IKIMOKYKLINIO UGDYMO GRUPĖS STEIGIMO**

**ROKIŠKIO R. JUODUPĖS LOPŠELYJE-DARŽELYJE**

2020 m. birželio 26 d. Nr. TS-

Rokiškis

Vadovaudamasi Lietuvos Respublikos 6 straipsnio 8 punktu, Lietuvos Respublikos švietimo įstatymo 58 straipsnio 1 dalies 3 punktu ir atsižvelgdama į Rokiškio r. Juodupės lopšelio-darželio direktoriaus 2020-06-01 prašymą Nr. R3-14 „Dėl ikimokyklinio amžiaus vaikų grupės“, Rokiškio rajono savivaldybės taryba n u s p r e n d ž i a:

1. Įsteigti nuo 2020 m. rugsėjo 1 d. Juodupės lopšelyje-darželyje 10 val. per dieną darbo trukmės ikimokyklinio ugdymo grupę.

2. Patvirtinti:

2.1. ikimokyklinio ugdymo mokytojo 1,5 pareigybės;

2.2. auklėtojo padėjėjo 1,0 pareigybę.

3. Įpareigoti Juodupės lopšelio-darželio direktorių vadovautis Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93 „Dėl Lietuvos Respublikos sveikatos apsaugos ministro 2010 m. balandžio 22 d. įsakymo Nr. V-313 „Dėl Lietuvos Respublikos higienos normų HN 75:2010 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“ patvirtinimo“ pakeitimo“.

Šis sprendimas per vieną mėnesį gali būti skundžiamas Lietuvos Respublikos administracinių ginčų komisijos Panevėžio apygardos skyriui, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno, Klaipėdos, Panevėžio ar Šiaulių rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Jolita Geidanienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL IKIMOKYKLINIO UGDYMO GRUPĖS STEIGIMO ROKIŠKIO R. JUODUPĖS LOPŠELYJE-DARŽELYJE“**

**AIŠKINAMASIS RAŠTAS**

2020 m. birželio 26 d.

Rokiškis

**Parengto sprendimo projekto tikslai ir uždaviniai.** Sprendimo projekto tikslas ir uždaviniai – nuo 2020 m. rugsėjo 1 d. įsteigti ikimokyklinio ugdymo grupę Juodupės lopšelyje-darželyje ir skirti ikimokyklinio ugdymo mokytojo 1,5 pareigybės ir auklėtojo padėjėjo 1,0 pareigybę.

**Šiuo metu esantis teisinis reglamentavimas.** Lietuvos Respublikos vietos savivaldos įstatymas 6 str. 8 punktas nurodo, kad savarankiška savivaldybės funkcija yra ikimokyklinio ugdymo organizavimas; Švietimo įstatymo 58 straipsnio 1 dalies 3 punktas nurodo, kad savivaldybės atstovaujamoji institucija formuoja ikimokyklinio, priešmokyklinio, pradinio, pagrindinio ugdymo programas teikiančių mokyklų tinklą.

**Sprendimo projekto esmė.** Juodupės lopšelyje-darželyje veikė 4 grupės. 2020 m. sausio 31 d. savivaldybės tarybos sprendimu Nr. TS-10 nuo 2020 m. vasario 1 d. buvo įsteigta penkta grupė, kurios veiklos laikotarpis buvo nurodytas iki 2020 m. birželio 30 d.

2020 m. birželio 5 d. duomenimis Juodupės lopšelyje-darželyje yra užregistruota 11 naujų tėvų prašymų, dėl vaikų priėmimo į darželį nuo 2020 m. rugsėjo 1 d.

 Nuo 2020 m. rugsėjo 1 d. komplektuojant 4 grupės, nebūtų galimybės priimti visų pageidaujančių vaikų. Pagal Higienos normos reikalavimus, maksimalus vaikų skaičius ankstyvojo amžiaus grupėje – 15 vaikų, ikimokyklinio / priešmokyklinio ugdymo grupėje – 20 vaikų. Vaikų skaičius darželių grupėse kinta ir prasidėjus mokslo metams, nes ne visi tėvai pageidauja, kad vaikas pradėtų įstaigą lankyti nuo mokslo metų pradžios.

 Perspektyvinis vaikų skaičius Juodupės l.-d. 5 grupėse nuo 2020 m. rugsėjo 1 d.:

|  |  |  |  |  |
| --- | --- | --- | --- | --- |
| Lopšeliogrupė | Ikimokyklinio ugdymo grupė | Ikimokykliniougdymo grupė | Ikimokykliniougdymo grupė | Priešmokykliniougdymo grupė |
| 12 vaikų |  17 vaikų | 19 vaikų |  17 vaikų | 17 vaikų |

**Galimos pasekmės, priėmus siūlomą tarybos sprendimo projektą:**

**teigiamos** – sudaryta galimybė visiems pageidaujantiems vaikams nuo 2020 m. rugsėjo mėnesio lankyti Juodupės l.-d. nepažeidžiant higienos normų reikalavimų;

**neigiamos** – nenumatyta.

**Kokia sprendimo nauda Rokiškio rajono gyventojams.** Juodupės seniūnijos gyventojams, auginantiems ikimokyklinio amžiaus vaikus, bus sudaryta galimybė jų vaikams lankyti darželį.

**Finansavimo šaltiniai ir lėšų poreikis**.

Reikalingos papildomos lėšos ikimokyklinio ugdymo mokytojo 1,5 pareigybei ir auklėtojo padėjėjo 1,0 pareigybei finansuoti.

 Lėšų poreikis 1 mėn. ir 2020 m. rugsėjo-gruodžio mėn. nurodytas lentelėje:

|  |  |  |  |
| --- | --- | --- | --- |
|  | D. užmokestis | Sodra | **Viso** (eurais) |
| Ikimokyklinio ugdymo mokytojas (1 mėn.) | 1 510 | 22 | **1 532** |
| Auklėtojo padėjėjas (1 mėn.) | 718 | 11 | **729** |
| **Iš viso 1 mėn.** lėšos (eurais) | 2 228 | 33 | **2 261** |
| **Lėšų poreikis 4 mėn.** (eurais) | 8 912 | 132 | **9 044** |

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Vyriausioji specialistė Jolita Geidanienė